**Predkladacia správa**

Ministerstvo financií SR predkladá návrh ústavného zákona, ktorým sa mení a dopĺňa ústavný zákon č. 493/2011 Z. z. o rozpočtovej zodpovednosti (ďalej len „ústavný zákon“) ako iniciatívny materiál.

Predloženým návrhom ústavného zákona sa zabezpečuje naplnenie cieľov vyplývajúcich z Programového vyhlásenia vlády Slovenskej republiky na roky 2020 – 2024 vo vzťahu k posilneniu transparentnosti verejných financií najmä zavedením limitu verejných výdavkov ako systémového rozpočtového nástroja na zabezpečenie dlhodobej udržateľnosti. Navrhuje sa určenie limitu verejných výdavkov na každý rozpočtový rok príslušného volebného obdobia, pričom pri jeho výpočte sa bude vychádzať z hodnoty plánovaného štrukturálneho salda.

Novelou sa zároveň navrhuje, aby horný limit dlhu verejnej správy bol stanovený vo výške 55%, pričom oproti platnej právnej úprave, pri ktorej sa horný limit dlhu verejnej správy viaže na hrubý dlh verejnej správy, sa  s cieľom umožniť flexibilnejšie riadenie likvidity a rezervy štátu navrhuje naviazať horný limit dlhu verejnej správy na čistý dlh verejnej správy. Novelou sa upravujú aj sankčné pásma dlhovej brzdy a opatrenia, ktoré je potrebné prijať pri ich dosiahnutí, ako aj únikové klauzuly umožňujúce dočasné neuplatňovanie sankčných mechanizmov v prípadoch určených ústavným zákonom.

Návrhom sa tiež rozširuje pôsobnosť Rady pre rozpočtovú zodpovednosť. Navrhuje sa, aby Rada pre rozpočtovú zodpovednosť napr. vypracúvala a predkladala na rokovanie Národnej rady Slovenskej republiky stanovisko k návrhu rozpočtu verejnej správy, vypracúvala správu o fiškálnych rizikách.

Súčasne sú v návrhu zapracované úpravy ústavného zákona vyplývajúce z potrieb aplikačnej praxe pri uplatňovaní ústavného zákona.

S cieľom zabezpečiť dostatočnú legisvakačnú lehotu na aplikáciu dotknutých ustanovení sa účinnosť ústavného zákona navrhuje od 1. januára 2021.

Prijatie návrhu ústavného zákona nebude mať vplyv na rozpočet verejnej správy, na podnikateľské prostredie, na informatizáciu spoločnosti, sociálne vplyvy, vplyvy na životné prostredie, na služby verejnej správy pre občana a na manželstvo, rodičovstvo a rodinu.

Návrh ústavného zákona nie je predmetom vnútrokomunitárneho pripomienkového konania.

Návrh ústavného zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, inými zákonmi, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Návrh ústavného zákona bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Návrh zákona sa na rokovanie Legislatívnej rady vlády SR predkladá s rozpormi s Ministerstvom práce, sociálnych vecí a rodiny SR a Ministerstvom hospodárstva SR.